Papersnake/gushiwen huggingface dataset:
杂歌
李端（唐代）

汉水至清泥则浊，松枝至坚萝则弱。十三女儿事他家，

颜色如则终索寞。兰生当门燕巢幕，兰芽未吐燕泥落。

为姑偏忌诸嫂良，作妇翻嫌婿家恶。人生照镜须自知，

无盐何用妒西施。秦庭野鹿忽为马，巧伪乱真君试思。

伯奇掇蜂贤父逐，曾参杀人慈母疑。酒沽千日人不醉，

琴弄一弦心已悲。常闻善交无尔汝，谗口甚甘良药苦。

山鸡锦翼岂凤凰，陇鸟人言止鹦鹉。向栩非才徒隐灶，

田文有命那关户，犀烛江行见鬼神，木人登席呈歌舞。

乐生东去终居赵，阳虎北辕翻适楚。世间反覆不易陈，

缄此贻君泪如雨。
西成获稻数十斛辄分三子一甥二首 其二
王跂（明代）

廿载干时十载耕，一朝都罢若游僧。相如箧底消云气，元亮锄头翳月明。

畎亩已教羸稚服，瓶罍未免怼妻争。家风似此真堪贺，只少参军五十荆。
七夕
倪涛（宋代）

玉殿凭肩共语时，风清月坠有谁知。梧桐秋雨三山远，始信生前有别离。
偈
释心月（宋代）

善恶不思，名为顶句。
内外绝依，名为得住。
时时寂寂惺惺，时时退步荐取。
如是三十年，觅之总无处。
觅无处，赢得双眉时陡聚。
赠无了禅师
周朴（唐代）

不学世所惜，是何无了公。灵匡虚院外，虎迹乱山中。

昼夜必连去，古今争敢同。禅情岂堪问，问答更无穷。
浣溪沙
吕本中（宋代）

暖日温风破浅寒。短青无数簇幽栏。三年春在病中看。

中酒心情浑似梦，探花时候不曾闲。几年芳信隔秦关。
月中桂 吴淞舟中
周之琦（清代）

思渺吴天，坐空明翠奁，稳泛秋色。柔波荡晚，渐白蘋风细，轻寒吹入。

小红今在否。记夜舫、新歌按拍。迤逦垂虹路，清萧雅韵，鸥鹭定曾识。

沈吟季鹰当日。恋莼鲈味好，归棹重觅。溪山画里，算绵屏深处，何人消得。

扣舷招隐士，倩相送、长桥过客。黯黯南云去，宵来为君乡梦积。
蝶恋花 秋怀
叶纨纨（明代）

尽日重帘垂不卷。庭院萧条，已是秋光半。一片闲愁难自遣。

空是镜里容华换。

寂寞香残屏半掩。脉脉无端，往事思量遍。正是消魂肠欲断。

数声新雁南楼晚。
咏怀
孟郊（唐代）

浊水心易倾，明波兴初发。
思逢海底人，乞取蚌中月。
此兴若未谐，此心终不歇。
谢戴时芳惠物
陈著（宋代）

蚁绿浮香雪外春，锦翰飞动玉芝新。
山人已约餐松柏，此馈应知是获麟。
绝句五首 其五
吕陶（宋代）

可喜公居近白云，眼前尘事少纷纷。纱橱竹簟偏宜睡，五月庭除不聚蚊。
春日湖上五首 其四
释斯植（宋代）

雨馀蛙吹歇池塘，庭院人闲日正长。独倚画栏看不尽，海棠无处是山光。
清浪园访黄君常次壁间韵
林枝桥（明代）

韵人风味貌于园，金谷兰亭空复传。正好楼台临睥睨，依然淳朴一山川。

淙淙涧道寒鸣玉，叠叠林鬟翠抹妍。柳暗花洲吞剩雨，风回竹坞嫁馀烟。

中流巧叱初平石，疏脉微通玉女泉。衔果鸟王时触槛，听琴鱼阵不惊船。

亭安岛角疑崩下，桥影湖心似倒悬。封径苍茫寻仲蔚，移情萧瑟有成连。

非因近刹才知梵，讵为安心始习禅。深幕有宾真净友，閒亭清课得胜缘。

云生草树迷鹙浦，水长菰蒲乱鸭田。问字但能长载酒，何分清圣浊为贤。
杂曲歌辞。结客少年场行
卢照邻（唐代）

长安重游侠，洛阳富才雄。玉剑浮云骑，金鞍明月弓。

斗鸡过渭北，走马向关东。孙宾遥见待，郭解暗相通。

不受千金爵，谁论万里功。将军下天上，虏骑入云中。

烽火夜似月，兵气晓成虹。横行徇知己，负羽远从戎。

龙旌昏朔雾，鸟阵卷寒风。追奔瀚海咽，战罢阴山空。

归来谢天子，何如马上翁。
次张安国舍人读王侍郎诗有怀其人韵
虞俦（宋代）

盖世声名紫府仙，平生襟袖著山川。
一麾管领秋江月，千首凭陵杜曲天。
畴昔风云馀感慨，归来文字带芳鲜。
和韩何限惊人句，应有门人李汉编。
十四日下郭赵园
韩淲（宋代）

老圃堂前看晚晴，近溪时听斗船声。不知远境干戈意，但觉凭轩笔砚情。
游长安诸寺联句·长乐坊安国寺·红楼联句（
段成式（唐代）

重叠碎晴空，余霞更照红。蝉踪近鳷鹊，鸟道接相风。
--张希复
苔静金轮路，云轻白日宫。壁诗传谢客，门榜占休公。
--段成式
梅道士水亭
孟浩然（唐代）

傲吏非凡吏，名流即道流。
隐居不可见，高论莫能酬。
水接仙源近，山藏鬼谷幽。
再来迷处所，花下问渔舟。
瞻园祠渐庵韵
蔡寅（两汉）

雷硠世局不堪论，胜地重经吊白门。一代园林归鹿梦，百年风雨付鹃魂。

故家何处沧桑感，往事无边烟树痕。毕竟南部王气尽，兴亡曾有几寒温。
同傅商翁何彦正舟中有怀辛好礼韵 其二
刘永之（明代）

沙际水痕交，细草蒙茸长。春江下连雁，夜雨同孤舫。

佳期违宿诺，欢笑怀前赏。馀烬落寒灯，卧闻渔版响。
感遇
陆游（宋代）

人与人为徒，事我盖有缘。
司晨与警夜，异类亦可怜。
舐糠啄遗粒，要使全其天。
人则当教诲，见善或能迁。
盛怒姑小忍，虽蒲岂非鞭。
事过我亦喜，陶然送流年。
宫词 其六十一
赵佶（宋代）

宴殿匀将蜀锦铺，花明金赫丽簪裾。舞茵全似朝霞散，十二金鸾面玉除。
对应致语口号
李曾伯（宋代）

相对封人共祝尧，玉觞潋滟酒浮椒。
千山佳气供红旆，一道仁声赖翠轺。
南极爷祈天上寿，东风不隔海滨遥。
恩浓湛露何为报，勉属清忠答圣朝。
次韵任子严 其二
王庭圭（宋代）

君是石渠东观人，小邦聊见宰官身。山僧似不孤题品，众角丛中有一麟。
寄怀畏知二首
赵蕃（宋代）

湘山峻刻湘流深，中有骚人愤世音。
吊古自为吾辈事，宦游端识故人心。
别来未有音书至，岁晚勿令霜露侵。
闻道元戎今仲举，定除尘榻伴登临。
采桑子·年年索尽梅花笑
辛弃疾（宋代）

年年索尽梅花笑，疏影黄昏。疏影黄昏。香满东风月一痕。
清诗冷落无人寄，雪艳冰魂。雪艳冰魂。浮玉溪头烟树村。
游春八咏
欧阳澈（宋代）

单衣初试轻寒退，袅袅软风经袖袂。层楼高捲酒旗斜，绮陌乱飘花锦碎。

多情故把恼人肠，杨柳阴中弄暗香。解貂不惜换斗酒，烂醉春光能几场。
题和伯侨吴松雪霁图三首
罗椅（宋代）

天上清流云片，人间名胜吴松。
两贤相厄已甚，赖有斜阳半峰。
壬子岁云峰写望
汪莘（宋代）

西极层云最上层，碧云峰著白云楞。
六龙顶佩斜阳下，恰似青纱一点灯。
题环翠阁
何异（宋代）

环翠阁边无点埃，尽收清致助吟才。
溪头月落渔烟散，岸口城低野色来。
斜槛半依秋树出，小窗知为北山开。
沙禽古水閒相趁，悮入疏帘静却回。
定光南安岩
方开之（宋代）

天下名山饶洞穴，不似南安最奇绝。
一峰突兀上干天，十二子孙旁就列。
上有虚窗透碧霄，夜分明月归岩腹。
遣闷二首 其二
石宝（明代）

士无贤不肖，须记入朝时。萋斐能成锦，瑶瑜易指疵。

似应负芒刺，岂独妒蛾眉。搔首青天下，秋花共泪垂。
横枝山北别懿上人
王之道（宋代）

青山终是慰人心，到处相逢不用寻。
顾我未能忘楚些，因君聊复效吴吟。
遥林入眼增双碧，羸马奔家竞寸阴。
何事横枝送南北，他年同此记分襟。
题逸庵卷送王封君还庐陵
童轩（明代）

荣沐封恩下禁銮，白云遥指故乡还。湖山有待今犹昔，岁月多情老更闲。

引水遥通新药径，编篱重护旧柴关。东风沙浦春波绿，谁谓鸥盟半已悭。
菩萨蛮 其十 稻田听水
李佩金（清代）

春畦小步吟怀淡。急流如瀑飞银练。洗石响泠泠。依稀听雨声。

平陂新涨浅。碧影连空远。何日得归肼。稻花香里行。
李将军歌一首送李天民赴邵武军口巡检
揭傒斯（元代）

李将军，材且武，儒冠换得兜鍪去。身疑南极老人星，气食阴山雪毛虎。

雕弧白马金仆姑，天地昂昂此丈夫。五十方为求盗使，人生何用苦诗书。

寄言邵武诸官长，不是寻常一腐儒。
登玩海楼
朱纯（明代）

旭日动沧溟，楼高曙色明。烟霞千嶂合，钟鼓半空鸣。

天阔淮山迥，云连越树平。凭高屡回首，不尽望乡情。
故提点判院魏公挽词
韩元吉（宋代）

当年卓鲁盛材猷，循吏声名始一州。
功在龙津看雨施，风行金一见钱流。
褒庸合上清华贯，奏谭俄惊疾病留。
嶷嶷诸郎富儒雅，盖棺十世可无愁。
静逸园秋日閒居 其四
张藻（清代）

磴小花枝密，廊深书舍藏。有时翻秘帙，随意坐匡床。

诗校前春稿，炉凝隔夜香。庭前蹲石丈，亲见历沧桑。
菊竹梅竹 其二
徐贲（元代）

梅花澹澹自开残，水国春迟雪未乾。不有竹枝相倚并，如何禁得许多寒。
初到惠州
唐庚（宋代）

卢橘杨梅乃尔甜，肯容迁谪到眉尖。因行采药非无得，取足看山未害廉。

辨谤若为家一喙，著书不直字三缣。老师补处吾何敢，政为宗风不敢谦。
送张明甫
王安石（宋代）

觥船一棹百分空，十五年前此会同。
南去北来人自老，桃花依旧笑春风。
贵游行
韦应物（唐代）

汉帝外家子，恩泽少封侯。垂杨拂白马，晓日上青楼。

上有颜如拂，高情世无俦。轻裾含碧烟，窈窕似云浮。

良时无还景，促节为我讴。忽闻艳阳曲，四坐亦已柔。

宾友仰称叹，一生何所求。平明击钟食，入夜乐未休。

风雨愆岁候，兵戎横九州。焉知坐上客，草草心所忧。
南至前一日诣斋宫斋宿 其四
弘历（清代）

缇帷候律验璿筒，百辟斋居此日同。黼座景长增肃穆，泰坛东峙缭垣红。
长相思 春日郊外
李昌祺（明代）

桃未红。杏未红。近社郊原尚似冬。连朝频刮风。

麦茸茸。草茸茸。菜吐黄花三两丛。春光何处浓。
题十美图 其六
李学慎（清代）

自从辞辇掩长门，旧事凄凉不可论。团扇曾牵怀袖影，几回相对忆君恩。
咏春风
崔涯（唐代）

动地经天物不伤，高情逸韵住何方。
扶持燕雀连天去，断送杨花尽日狂。
绕桂月明过万户，弄帆晴晚渡三湘。
孤云虽是无心物，借便吹教到帝乡。
偈颂一百二十三首
释祖钦（宋代）

解语非干舌，能言不是聋。
碧班班碧剥，当滴帝都丁。
句
王云（宋代）

经夏地无暑，未寒泉有冰。
铜雀瓦砚歌一首谢林法曹
刘克庄（宋代）

凉州贼烧洛阳宫，黄屋迁播侨邺中。兵驱椒房出复壁，帝不能救忧及躬。

台下役夫皆菜色，台上美人如花红。九州战血丹野草，不闻鬼哭闻歌钟。

时人肆骂作汉贼，相国自许贤周公。一朝西陵瘗弓剑，帐殿寂寞来悲风。

美人去事黄初帝，家法乃与穹庐同。繁华销歇世代远，惟有漳水流无穷。

时时耕者钁遗瓦，苏侵土蚀疑古铜。后来好事斲成砚，平视端歙相长雄。

参军得之喜不寐，携归光怪夜吐虹。谓宜载宝饷洛贵，顾肯割爱遗山翁。

翁生建安七子后，幼览方册梦寐通。白头始获交石友，非不磨砺无新功。

复愁偷儿瞰吾屋，窃去奚异玉与弓。书生一砚何足计，老瞒万瓦扫地空。
寄题万元享舍人园享七景·也贤
杨万里（宋代）

架亭元用木，一夕化为竹。
醉眼碧成朱，若个是苍玉。
过吕公祠
李觉斯（明代）

落日荒荒短鬓寒，片云回首即长安。悟来顿觉从前事，总是卢生梦里看。
从徐处士乞梅二首
赵蕃（宋代）

我居旧植千竿竹，剩欲栽梅苦未成。
要写横斜须老手，是君头白眼犹明。
归字谣 莺
金庄（清代）

莺。叶底枝头睍睆鸣。凭谁听。诉尽惜春情。
东平官舍
汪元量（宋代）

晓鞭驿马入东州，瘦骨稜嶒怯素秋。
天地不仁人去国，江山如待客登楼。
市沽鲁酒难为醉，座咽胡笳易得愁。
日暮凭阑穷目力，一行征雁塞边头。
暇日饮酒辄用靖节先生韵积二十首 其八
俞德邻（宋代）

霜松无悴色，春花有馀姿。勿以春花妍，弃彼霜松枝。

悠悠风尘中，始见达士奇。公田可种秫，弦歌聊尔为。

意倦即归去，五斗何能羁。
赠肖岩
王遂（宋代）

强栽髭鬓较锱铢，眼底精神不解枯。
许我苍颜殿诸老，可能同读远游无。
癸亥清明日
孙铎（金朝）

翛然一室暗尘凝，兀兀端如打坐僧。习气未除私自笑，短檠还对读书灯。
东风第一枝 咏玉兰花
陈维崧（清代）

细雨抟酥，好风搓粉，枝枝斜压阑槛。墙边无限玲珑，楼头许多掩冉。

琼姿檐外，总不受、蜂侵蝶犯。自生成、别样心情，谁耐风光秾艳。

隔著水、盈盈飘飐。笼著雾、亭亭雅淡。似憎杏把红薰，微嫌桃将绛染。

空濛皎洁，来相伴、空房小胆。罨玉楼、一片花光，逼得盘龙镜暗。
和韩布殿丞三首 其一 泛湖中
范仲淹（宋代）

平湖万顷碧，谢客一开颜。待得临清夜，徘徊载月还。
钱塘遇默师忆润州旧游
罗隐（唐代）

歌敲玉唾壶，醉击珊瑚枝。石羊妙善街，甘露平泉碑。

扪苔想豪杰，剔藓看文词。归来北固山，水槛光参差。
茶杖
成鹫（清代）

欲展旗枪心已枯，乌藤白拂笑区区。自从识得赵州老，与夺方知辨有无。
题兴国寺碧落轩 其一
陈渊（宋代）

北山其下僧伽塔，影落轩前草树间。谁向月明看白牯，静中相对两俱闲。
早出洞仙观
赵嘏（唐代）

露浓如水洒苍苔，洞口烟萝密不开。残月色低当户后，

晓钟声迥隔山来。春生药圃芝犹短，夜醮斋坛鹤未回。

愁是独寻归路去，人间步步是尘埃。
末伏
刘攽（宋代）

火流渐近桑榆上，秋气新从阊阖来。每岁长安犹暑热，内官相属赐冰回。
绍兴祀神州地祇十六首 太宗位奠币用《嘉安》。
郊庙朝会歌辞（宋代）

穆穆令闻，溥博有容。泽被万宇，靡不率从。恭陈量币，明荐其衷。

礼亦宜之，享德攸同。
寄李成德舍人
李正民（宋代）

蓬瀛当日接英游，俛仰星霜十见秋。红药青苔叨并命，西山南浦动离愁。

宁论圆观情犹在，且喜维摩病少休。欲就书堂访高隐，便疑猿鹤不相留。
湖上成绝句呈刘伯声四首
张耒（宋代）

野岸北风归客愁，浮烟不动雨飕飕。
围成野色萦纡岸，点破湖光三四鸥。
沙边
张斛（金朝）

晚雨涨平堤，沙边独杖藜。长风催雁北，众水避潮西。

楚客相逢少，吴天入望低。故园无路到，春草自萋萋。
次韵楼仲辉郎中游天王寺登城晚归三绝句 其三
范浚（宋代）

归路行吟惨夕风，愁烦聊遣酒兵攻。也知念国髭须白，不忘朝廷醉眼中。
宿宜兴禅房
李曾伯（宋代）

冬当月初后，天欲试霜时。
永夜绝人语，新寒听雁知。
壮心忧国在，老计入山宜。
莫作邯郸梦，萧萧鬓已丝。
离齐州后五首
曾巩（宋代）

画船终日扒沙行，已去齐州一月程。
千里相随是明月，水西亭上一般明。
丙辰仲春升儿释褐寄题志喜
李鹏翀（明代）

礼经传祖业，再试逐时髦。旅聚须安俗，身单自惜劳。

朱衣天有定，宝鉴物无逃。安得科名永，孙枝似汝曹。
思归
戴复古（宋代）

地上皇皇虮虱臣，着衣吃饭亦君恩。
不能待诏金銮殿，尝欲献诗光范门。
身在草茅忧社稷，恨无毫发补乾坤。
才疏命薄成何事，白首归耕东海村。
又和归南湖喜成
释宝昙（宋代）

吏退文书苦未醒，湖光靧面适全轻。
风从北户来披拂，鹊傍南枝管送迎。
许我杖藜来宿昔，观公诗律自前生。
艺兰九畹辛夷百，续取诹骚更老成。
四月上澣日同寮约游西湖十绝
张镃（宋代）

饭余飞盖北山来，上苑虚堂柳际开。
系马林间宁复散，却容拄杖卓青苔。
次韵魏知元
陈造（宋代）

诗人索诗无乃俗，我乎索之更虚辱。
从来东郭滥吹竽，缪使尾续阳春曲。
此腹涸矣劳诛求，我老知耻吾罢休。
使君拂云敞新楼，且可一醉同楼头。
临安邸中即事且谢诚斋惠诗十二首 其十
袁说友（宋代）

挑灯拭眼聚诗材，撚断须时句欲裁。判却三更犹不寐，待渠明月过楼来。
宫词二首·其一
张祜（唐代）

故国三千里，深宫二十年。
一声何满子，双泪落君前。
大雪后喜晴二首 其一
孙觌（宋代）

岭雪班班在，崖泉咽咽鸣。一州明晓霁，万壑贮春声。

蹬滑藤枝健，沙晴屐齿轻。小儿修净供，酌茗慰孤清。
临江仙 其二 集曲名
俞彦（明代）

卖花声过园林好，唤人沉醉东风。亭前柳映小桃红。

称人心意，娇面玉芙蓉。

月云高处迎仙客，绮罗香艳重重。小蓬莱下喜相逢。

画堂春满，宝鼎瑞云浓。
过卢秦卿旧居
司空曙（唐代）

五柳茅茨楚国贤，桔槔蔬圃水涓涓。黄花寒后难逢蝶。

红叶晴来忽有蝉。韩康助采君臣药，支遁同看内外篇。

为问潜夫空著论，如何侍从赋甘泉。
玄扃
林希逸（宋代）

君从何处叩玄扃，耳学纷纷莫浪听。刬尽念头方近道，扫空注脚始明经。

见闻日富祇尘积，涉历年深似酒醒。不必但疑禅背理，请君细读信心铭。
偈颂六十八首
释法薰（宋代）

腊月烧山，火势炎炎。
目前包裹，借手行拳。
若是衲衣下事，犹较十万八千。
御楼看射猎，不是刈茆田。
惠德歈音
霍与瑕（明代）

洪水为灾近半年，可堪峻岭束长川。颓流滚滚倾三峡，巨浸茫茫无一廛。

浪拍女墙威太甚，波摇官阁势几骞。端州孝肃精诚在，泡沫危城赖帖然。
绝禄以来衣食愈不继小儿力图之殊未有涯予谓不若痛节用尔示以此诗
陆游（宋代）

处世吾伤拙，营生汝亦疏。如谋道边舍，似信枕中书。

瓮牖居疑泰，藜羹食敢馀。晏婴元学墨，勿负此心初。
暮春有感
欧阳修（宋代）

幽忧无以销，春日静愈长。
薰风入花骨，花枝午低昂。
往来采花蜂，清蜜未满房。
春事已烂漫，落英渐飘扬。
蛱蝶无所为，飞飞助其忙。
啼鸟亦屡变，新音巧调篁。
游丝最无事，百尺拖晴光。
天工施造化，万物感春阳。
我独不知春，久病卧空堂。
时节去莫挽，浩歌自成伤。
仲舅敷文阁学士汪公挽词
楼钥（宋代）

籍甚牢之舅，难追宅相风。
惟公能爱我，独我最知公。
潭府书无继，西州事已空。
形容尽心力，庶或慰幽宫。
满庭芳（春凭过城东旧游）
刘埙（宋代）

帘卷疏棂，楼平危堞，几回笋玉凭阑。觅花呼酒，更共理哀弹。暖凭柔风好景，行云绕、莺燕翩翩。谁知道，冶游重到，已赋解连环。

乘云，行处去，花深隔院，应恨春闲。但紫骝嘶度，时望重关。长恨江楼柳老，女郎腰、又负眠三。东城路，一回一感，愁见月儿弯。
同年常簿吴次翁子万之万子子直卿将为分水学
方回（元代）

一点书灯传不绝，王侯卿相复何加。
追惟大父同科第，喜见闻孙绍世家。
奥颐蚤能探理窟，芳妍孰敢竞词华。
勿方小邑青衿少，要使人人读五车。
宣和五年二月初九日偶书呈如公妙空禅师
朱济道（宋代）

二年催遣向东州，见尽东州水石幽。
不把寻常费心眼，灵岩消得少迟留。
何司法惠示乐善新编赋诗为谢
李石（宋代）

不读非相篇，人以谓如面。
阴机蜮窥影，巧攫狙伺便。
谁于牛毛端，万念回一善。
此间有堂奥，次第躬履践。
自言不为恶，凛凛三语掾。
世涂多疾人，奇药得瞑眩。
贻我南阳书，补作东平传。
鲁国焉取斯，为语宓子贱。
岁暮
陆游（宋代）

久衰岂是见人时，健忘偏于养性宜。
噉饭著衣常苦嬾，为谁欲理一团丝？
次韵博古赠王道人
沈辽（宋代）

调笑同方朔，机微似幸灵。囊中万金药，机上九仙经。

虚静孤猿噪，支离病鹤形。子云称隐德，于此识沉冥。
咏秋葵
薛朋龟（宋代）

安肯向春阴，群然发锦林。黄存秋后色，赤抱日边心。

喜附兰阶臭，羞誇菊砌金。敢忘涓滴润，雨露不时临。
登瓦棺寺阁
罗隐（唐代）

下盘空迹上云浮，偶逐僧行步步愁。暂憩已知须用意，

渐来争步不回头。烟中树老重江晚，铎外风轻四境秋。

懒指台城更东望，鹊飞龙斗尽荒丘。
大鹏赞
阮修（魏晋）

苍苍大鹏，诞之北溟。
假精灵鳞，神化以生。
如云之翼，如山之形。
海运水击，扶摇上征。
翕然层举，背负太清。
志存天地，不屑唐庭。
鸴鸠仰笑，尺鷃所轻。
超然高逝，莫知其情。
题养真亭
韩琦（宋代）

新葺公居北，虚亭号养真。所期清策虑，不是爱精神。

满目林壑趣，一心忠义身。吏民还解否，吾岂苟安人。
宿凤翅山悬泉寺
张耒（宋代）

秋山晚景凉，幽路转石壁。
稍知步武峻，渐与鸡犬隔。
层崖恃我西，悬瀑垂百尺。
崩腾捣重泓，昼夜碎珪璧。
天寒行已深，岭转客暂息。
最爱下山泉，潺潺马蹄侧。
重门敞幽寺，台殿互开辟。
野僧三四人，披衣出迎客。
阴阴修竹静，下有神龙宅。
泓澄一亩泉，黯黯万古色。
翛然改瞻视，异物如不隔。
萧萧毛发疏，伫立动神魄。
云低秋天阴，木落山日夕，
房寒灯火青，夜久人语寂。
通宵淡无梦，起望晓天白。
山川接周韩，清洛去不极。
我无轩冕意，野性自夙昔。
尘埃阻幽好，奔走愧谋食。
偷闲到丘壑，便欲老泉石。
君有在笼鹤，岂愿潜六翮。
将复且复止，既去缓吾策。
寄语山中人，行当蜡双屐。
别闽中许秀才
唐庚（宋代）

临岐长叹息，此叹意深微。浮世年年别，初心事事违。

扪参蜀道远，犯斗海槎归。故国有馀乐，黄鸡秋正肥。
过井陉淮侯庙
韩琦（宋代）

破赵降燕汉业成，兔亡良犬日图烹。家僮上变安知实，史笔加图贵有名。

功盖一时诚不灭，恨埋千古欲谁明。荒祠尚枕陉间道，涧水空传哽咽声。
偈公六十五首
释咸杰（宋代）

油煎石磉盘，风吹毛毬走。
虚空背上白毛生，拈得鼻孔失却口。
长沙遇雪赠何待制二首
张舜民（宋代）

由来地气本无天，致感中和报有年。
拂槛穿帘初学舞，萦风带雨不成团。
清光并入书仙府，寒色偏留逐客船。
老杜题诗曾有乞，漂零今昔路人怜。
寒食宿先天寺无可上人房
方干（唐代）

双扉桧下开，寄宿石房苔。幡北灯花动，城西雪霰来。

收棋想云梦，罢茗议天台。同忆前年腊，师初白阁回。
瘦马行
杨维桢（元代）

瘦马青海种，新自流沙至。
市门顾不售，千金价无二。
肉骀大项领，匹帛可收致。
天寒道里愁，伏枥消远志。
瘦马虽伶仃，毅有千里气。
世无牙与青，瘦马与谁试。
虞美人·春来秋往何时了
崔木（宋代）

春来秋往何时了。心事知多少。深深庭院悄无人。独自行来独坐、若为情。双旌声势虽云贵。终是谁存济。今宵已幸得人言。拟待劳烦神女、下巫山。
凝翠 其二
李纲（宋代）

桂香泛泛满秋风，十里沙溪一望中。景物随时慰牢落，羁臣那解感飘蓬。
羽林恩召观御书王太尉碑
张说（唐代）

陇首名公石，来承圣札归。鱼龙生意态，钩剑动铓辉。

字得神明保，词惭少女徽。谁家羽林将，又逐凤书飞。
大风绝句二首 其一
晁说之（宋代）

何事东风日又狂，后庭花要斗新妆。中兴功业在清净，王谢清谈未易忘。
怀古二首
王安石（宋代）

日密畏前境，渊明欣故园。
那知饭不赐，所喜菊犹存。
亦有床座好，但无车马喧。
谁为吾侍者，稚子候柴门。
二十九日
韩淲（宋代）

中秋过了重阳近，不是骚人爱楚词。钟鼎山林元自若，精神心术复谁知。

长江湛湛吹枫叶，三径皇皇把菊枝。宋玉谩悲陶令醉，我何杯酒啸歌时。
黄扶升陶昭美苏式容何玉琪过访次韵奉答
释今无（明代）

不厌拖鞋礼数疏，江干长得接高车。经多乱世应探道，阅尽时人莫读书。

白发可堪频过雁，黄尘何事苦乘驴。山中无限清凉地，岂独田田几叶蕖。
次韵罗仲共教授闲居三首 其一
周紫芝（宋代）

为米要令陶令出，无毡今坐广文穷。悬知嚼蜡世味薄，未抵扑衣山色浓。

大盖且从渠自拥，小槽当与客频中。家谈安得从三老，华萼同编是古风。
古断肠曲三十首
周端臣（宋代）

小雨班班湿画栏，一番重做杏花寒。
春衫拈起还慵著，却忆天涯客袂单。
玉楼春（秋思）
方岳（宋代）

木犀过了诗憔悴。只有黄花开又未。秋风也不管人愁，到处相寻吹短袂。露滴碧觞谁共醉。肠断向来携手地。夜寒笺与月明看，未必月明知此意。
蝶恋花
晁端礼（宋代）

潋滟长波迎鹢首。雨淡烟轻，过了清明候。岸草汀花浑似旧。行人只是添清瘦。

沈水香消罗袂透。双舻声中，午梦初惊后。枕上懵腾犹病酒。卷帘数尽长堤柳。
示李令
朱翌（宋代）

春色遽如许，春愁无柰何。
看山连楚越，端坐惜羲娥。
吾子频相见，新诗苦未多。
试穿一两屐，从我上烟萝。
江城子（赠举之）
洪适（宋代）

冥冥云屿两经秋。落霞收。断烟留。小阁凉生，清馥凝金虬。乘兴开颜那草草，烦玉腕，举琼舟。

明年此日楚江头。极层楼。望丹丘。只恐溪山，千里碍凝眸。重倚阑干相忆处，寻过雁，作书邮。
挽军器监簿周公子及
廖行之（宋代）

人物丹丘秀，才华迈选优。
青藜行照坐，白玉遽成楼。
数不登知命，言犹见告猷。
词林根柢在，三凤看鸣啾。
江行
释尚能（宋代）

渺然寒水上，四望尽无涯。
沙迹迎潮没，天形接海垂。
坏衣汀霭湿，疏磬苇风吹。
今夜犹船宿，还应与月期。
阳复
武衍（宋代）

一变阳爻七日初，窗閒测影弄徐徐。
不知曾未添宫线，但觉多翻数叶书。
岁暮偶成
言忠贞（清代）

一身贫病又残年，百事艰难在眼前。无赖诗魔偏冷落，有情愁绪最缠绵。

风云变态诚如梦，冰雪为肠不耐煎。试看梅花清彻骨，几曾开到好春天。
和汪正夫梅
郑獬（宋代）

刘蕡直气压群才，却束尘衣取次来。
开府刚肠破金石，可能刻意赋寒梅。
书思
江盈科（明代）

万里滇云寄一官，云涯归路正漫漫。
荒烟远浦迷春色，细雨孤城酿暮寒。
乡思隔年频入梦，客愁向晚只凭栏。
可怜寂寞谁相对，细把梅花独自看。
香山
范成大（宋代）

抖擞轩裳一哄尘，任教空翠滴乌巾。
老身已到篮舆上，处处青山是故人。
重叠金 美人
熊琏（清代）

芳姿皎若梅花雪。幽情淡若梨花月。小立玉珊珊。春风鬓影间。

画栏人静处。宛转调鹦鹉。笑语隔瑶阶。轻纨遮面来。
次青渠
王质（宋代）

市井虽聊尔，风光略胜他。稻田方稍稍，瓦屋渐多多。

得路皆平地，逢山但浅坡。日斜烟欲集，将奈晚寒何。
醉花阴（硕人生日）
李弥逊（宋代）

帘卷西风轻雨外。揖数峰横翠。楼上地行仙，压玉为醪，旋摘黄楼蕊。

一觞一阕千秋岁。不愿封侯贵。长伴紫髯翁，踏月吹箫，笑咏云山里。
大司成颜几圣率同舍招游裴园，泛舟绕孤山赏
杨万里（宋代）

故人京尹剧风流，走送厨珍佐胜游。
青李来禽沉冰雪，黄金白璧斫蝤蛑。
和刘子野见贺韵
项安世（宋代）

汗青久别如山历，头白重分似斗城。
静著易林师子贡，共评诗品得钟嵘。
忽惊蒙水新衡宠，恍忆巴山旧印荣。
翠幕红灯莫相问，风流何似十年情。
寄陆龟蒙（李相公在淮南征陆龟蒙诗）
罗隐（唐代）

龙楼李丞相，昔岁仰高文。黄阁寻无主，青山竟未焚。

夜船乘海月，秋寺伴江云。却恐尘埃里，浮名点污君。
中庭纳凉二首 其二
陆游（宋代）

散发江天懒出游，衡门日落锁梧楸。火云突兀方蒸暑，银汉纵横已报秋。

熠熠露萤黏径草，鼕鼕漏鼓下谯楼。追凉明日无奇策，聊向林间卜雨鸠。
初赴郊坛看牲
李东阳（明代）

奏书初出太常卿，隔日分官次第行。骑士拥尘随辇道，牺人投牒报牲名。

楼台地远稀闻漏，灯火门开夜到城。归向玉堂题笏记，坐听金钥待天明。
浣溪纱 阅世说新语
陈世祥（清代）

头上还馀漉酒巾。庭空不晒宝吾裈。庾郎此日未知贫。

赤玉胸中无宿物，蓝田举体岂常人。长卿慢世我思存。
任光禄竹溪记
唐顺之（明代）

余尝游于京师侯家富人之园，见其所蓄，自绝徼海外奇花石无所不致，而所不能致者惟竹。吾江南人斩竹而薪之，其为园，亦必购求海外奇花石，或千钱买一石、百钱买一花，不自惜。然有竹据其间，或芟而去焉，曰：“毋以是占我花石地。”而京师人苟可致一竹，辄不惜数千钱；然才遇霜雪，又槁以死。以其难致而又多槁死，则人益贵之。而江南人甚或笑之曰：“京师人乃宝吾之所薪。”呜呼！奇花石诚为京师与江南人所贵。然穷其所生之地，则绝徼海外之人视之，吾意其亦无以甚异于竹之在江以南。而绝徼海外，或素不产竹之地，然使其人一旦见竹，吾意其必又有甚于京师人之宝之者。是将不胜笑也。语云：“人去乡则益贱，物去乡则益贵。”以此言之，世之好丑，亦何常之有乎！

余舅光禄任君治园于荆溪之上，遍植以竹，不植他木。竹间作一小楼，暇则与客吟啸其中。而间谓余曰：“吾不能与有力者争池亭花石之胜，独此取诸土之所有，可以不劳力而蓊然满园，亦足适也。因自谓竹溪主人。甥其为我记之。”余以谓君岂真不能与有力者争，而漫然取诸其土之所有者？无乃独有所深好于竹，而不欲以告人欤？昔人论竹，以为绝无声色臭味可好。故其巧怪不如石，其妖艳绰约不如花。孑孑然有似乎偃蹇孤特之士，不可以谐于俗。是以自古以来，知好竹者绝少。且彼京师人亦岂能知而贵之？不过欲以此斗富，与奇花石等耳。故京师人之贵竹，与江南人之不贵竹，其为不知竹一也。

君生长于纷华而能不溺乎其中，裘马、僮奴、歌舞，凡诸富人所酣嗜，一切斥去。尤挺挺不妄与人交，凛然有偃蹇孤特之气，此其于竹，必有自得焉。而举凡万物可喜可玩，固有不能间也欤？然则虽使竹非其土之所有，君犹将极其力以致之，而后快乎其心。君之力虽使能尽致奇花石，而其好固有不存也。嗟乎！竹固可以不出江南而取贵也哉！吾重有所感矣！
芍药宅
杨万里（宋代）

何以筑花宅，笔直松树子。
何以盖花宅，雪白清江纸。
纸将碧油透，松作画栋峙。
铺纸便成瓦，瓦色水精似。
金鸦暖未焰，银竹响无水。
汗容清不泣，晴态娇非醉。
尽收香世界，关在闲天地。
风日几曾来，蜂蝶独得至。
劝春入宅莫归休，劝花住宅且小留。
昨日花开开一半，今日花飞飞数片。
留花不住春竟归，不如折插瓶中看。
再至龟潭
孙觌（宋代）

岁岁来寻罨画春，看山弄水意长新。不知流水今何处，只有青山是故人。
题家明经丈观光墨林如意室图四绝句 其三
姚燮（清代）

男儿堕地根愁愤，一意经营百不如。且袖昆吾三尺铁，梦排月府击蟾蝫。
奉和圣制同刘晃喜雨应制
张说（唐代）

青气含春雨，知从岱岳来。行云避师出，洒雨待车回。

厌浥尘清道，空濛柳映台。最宜三五夜，晴月九重开。
西斋
沈辽（宋代）

东斋清旷西斋静，上下往来唯一径。幸有方床不得眠，行休已有陶潜兴。
题刘潜夫诗什并以将行
叶适（宋代）

寄来南岳第三藁，穿尺遗珠簇尽花。
几度惊教祝融泣，一齐传与尉佗夸。
龙鸣自满空中韵，凤咮都无巧后哇。
庾信不留何逊往，评君应得当行家。
留题开元寺上方
白居易（唐代）

东寺台阁好，上方风景清。数来犹未厌，长别岂无情。

恋水多临坐，辞花剩绕行。最怜新岸柳，手种未全成。
送东平守张元之赴黎平
顾清（明代）

东州棠树好，又剖越南鱼。地域衡潭尽，星文翼轸馀。

长才须历试，远俗贺宁居。已有侏㒧子，循山候隼旟。
新作小桥
刘敞（宋代）

幽池旧徒涉，春涨得新桥。自恨济川小，欣忘渡水遥。

中流横螮蝀，别径会渔樵。更爱凭栏处，东风柳万条。
吴。顾雍
孙元晏（唐代）

赞国经纶更有谁，蔡公相叹亦相师。

贵为丞相封侯了，归后家人总不知。
书事呈韩布殿丞
范仲淹（宋代）

南宫曾薦牧之文，失足徒劳忽十春。
天上云龙期际会，山中猿鹤愧因循。
无功岂不孤黄石，有道何堪忆紫莼。
少壮由来须努力，篆铭锺鼎古何人。
春山竹间
韩淲（宋代）

薰风常坐竹间亭，不为前山满眼青。行遍溪南来下郭，主人休问草堂灵。
小重山（同仇香过汭川，道问偶成）
章谦亨（宋代）

久雨初晴天气佳。远峰犹□被，乱峰遮。更无一朵路旁花。春归也，光景只桑麻。

山径曲如蛇。□□□□□，□□□。薄醪邀客去程赊。都输与，鹭立平沙。
以镜赠别
白居易（唐代）

人言似明月，我道胜明月。明月非不明，一年十二缺。

岂如玉匣里，如水常澄澈。月破天暗时，圆明独不歇。

我惭貌丑老，绕鬓斑斑雪。不如赠少年，回照青丝发。

因君千里去，持此将为别。
和君锡雪后招探春 其一
司马光（宋代）

莫嫌微雪压梅芽，已有归鸿泊浦沙。天上诏来难久驻，直须早看洛阳花。
浪淘沙 芝山以其慧中所提团扇赠行，侑以蜀锦一幅，词以寄谢
杨慎（明代）

李愿本诗仙。列屋争妍。肯分团扇翠帷边。想见清香凝燕寝，秋水明蠲。

丝繂系兰船。回首江天。浣花春水腻鱼笺。何以报之青玉案，锦字遥传。
枕上
李光（宋代）

晓日烘窗度隙尘，朝来光景属闲人。有时被暖贪浓睡，客到门前且莫嗔。
明月篇
李流谦（宋代）

人言明月好，明月无私照。
海水深不测，明月照无极。
九州浩茫茫，明月无遗光。
谁家高楼三百尺，上有浮云翳突兀。
浮云翳月月不知，楼头美人空叹息。
空叹息，何当赤手披云师，
放出清光如白日。
送喻凫校书归毗陵
姚合（唐代）

主人庭叶黑，诗稿更谁书。阙下科名出，乡中赋籍除。

山春烟树众，江远晚帆疏。吾亦家吴者，无因到弊庐。
河内 其二
沈钦韩（清代）

竹林尚修修，贞萋破愁寂。榛路鸣细泉，苔扉倚败甓。

风流缅嵇鸣，巾瓶恣游历。世网致流离，山河逝良觌。

陈迹复千年，蛛丝古龛幂。俗物忤良多，赏心眇难觅。

高荫昨交衢，小集横槽枥。酒垆聊驻车，锻灶近排壁。

风尘伤老丑，朋好感离逖。落日满苍山，凭衿愁短笛。
念奴娇 冰澌
邓剡（宋代）

琮琤何得，响空濛、却似鸣榔声沸。望里平江横雪岭，驾断虹梁渔市。

若有神驱，如遵帝遣，瞬息层峦峙。南阳龙奋，滹沱凝合犹此。

遥想苏武穷边，霜鸿夜渡，蒿目吟寒视。铁骑街枚还疾走，瑟瑟风摇旗帜。

月白沙明，云凝地裂，四野悲徊至。羁魂牢落，我身今在何世。
戏咏山阴风物
陆游（宋代）

万里秦吴税驾迟，还乡已叹鬓成丝。
城边绿树山阴道，水际朱扉夏禹祠。
项里杨梅盐可彻，湘湖蓴菜豉偏宜。
图经草草常堪恨，好事它年采此诗。
句
陶弼（宋代）

定王此地元卑湿，义帝江山最上游。
春晚小饮
陆游（宋代）

病卧虚斋一味慵，今年春事又成空。箨龙奋迅风雷际，木笔凋成雾雨中。

平野草深黄犊健，断溪水长画船通。小儿偶得官楼酒，鲎醢鳅乾一醉同。
和仲巽奚山部落
苏颂（宋代）

千里封疆蓟霫间，时平忘战马牛閒。
居人处处营耕牧，尽室穹车往复还。
依韵和陆丈瑞香花
强至（宋代）

花下诗翁已富情，爱花相咏句还成。
才开秀格能殊众，到老清香不负名。
世上流芳归几处，江南传价入中京。
乾坤定是怜馨德，那许风前趁落英。
读崔昭纬传
张嵲（宋代）

季末慆忧事可嗟，本根已拨尚肥家。
那堪事异荀文若，空费君王十四车。
海山楼
陈瓘（宋代）

胜事荒湮久，高城观阁宜。
均劳青琐客，余事海山诗。
题黄耑玉寒瘦藁
胡仲弓（宋代）

几回吟杰句，破砚几遭焚。
古道不复作，唐风犹可闻。
寒於梅傲雪，瘦似竹侵云。
近世无郊岛，诗人数到君。
摸鱼儿 莼
李符（清代）

望沧浪、翠痕凉浸，丝丝似结连理。并刀剪煮凝脂滑，载酒有人同醉。

成底事。笑不为浮名，也误投竿计。冷枫十里。想渔市千家，红盐糁碧，羹熟饭云子。

歌桡动，长在白蘋开际。筠笼争涉烟水。旧游更忆西泠路，三月青青如此。

论俊味。又何待、香鲈亭畔秋风起。年来正拟。驾小小沙棠，两乡泛宅，日采镜奁里。
市人有弄虎者儿辈请观饲以豚蹄睹其攫噬戏作
韩元吉（宋代）

荧荧目色为生寒，蛮獠歌呼意自閒。
莫倚便能探虎穴，势卑还长越王炎。
又愁 其二
屠寄（清代）

句骊首服未穷兵，千古常留衣帻城。别国舟车初互市，中朝职贡拥虚名。

毋邱刻石将䃺泐，杨仆楼船息战争。武德当年容抗礼，诸臣犹恐四夷轻。
洛神赋
曹植（两汉）

黄初三年，余朝京师，还济洛川。古人有言：斯水之神，名曰宓妃。感宋玉对楚王神女之事，遂作斯赋。其辞曰：

余从京域，言归东藩，背伊阙，越轘辕，经通谷，陵景山。日既西倾，车殆马烦。尔乃税驾乎蘅皋，秣驷乎芝田，容与乎阳林，流眄乎洛川。于是精移神骇，忽焉思散。俯则未察，仰以殊观。睹一丽人，于岩之畔。乃援御者而告之曰：“尔有觌于彼者乎？彼何人斯，若此之艳也！”御者对曰：“臣闻河洛之神，名曰宓妃。然则君王之所见也，无乃是乎！其状若何？臣愿闻之。”

余告之曰：其形也，翩若惊鸿，婉若游龙。荣曜秋菊，华茂春松。髣髴兮若轻云之蔽月，飘飖兮若流风之回雪。远而望之，皎若太阳升朝霞；迫而察之，灼若芙蕖出渌波。秾纤得衷，修短合度。肩若削成，腰如约素。延颈秀项，皓质呈露。芳泽无加，铅华弗御。云髻峨峨，修眉联娟。丹唇外朗，皓齿内鲜。明眸善睐，靥辅承权。瓌姿艳逸，仪静体闲。柔情绰态，媚于语言。奇服旷世，骨像应图。披罗衣之璀粲兮，珥瑶碧之华琚。戴金翠之首饰，缀明珠以耀躯。践远游之文履，曳雾绡之轻裾。微幽兰之芳蔼兮，步踟蹰于山隅。于是忽焉纵体，以遨以嬉。左倚采旄，右荫桂旗。攘皓腕于神浒兮，采湍濑之玄芝。

余情悦其淑美兮，心振荡而不怡。无良媒以接欢兮，托微波而通辞。愿诚素之先达兮，解玉佩以要之。嗟佳人之信修兮，羌习礼而明诗。抗琼珶以和予兮，指潜渊而为期。执眷眷之款实兮，惧斯灵之我欺。感交甫之弃言兮，怅犹豫而狐疑。收和颜而静志兮，申礼防以自持。

于是洛灵感焉，徙倚彷徨。神光离合，乍阴乍阳。竦轻躯以鹤立，若将飞而未翔。践椒涂之郁烈，步蘅薄而流芳。超长吟以永慕兮，声哀厉而弥长。尔乃众灵杂沓，命俦啸侣。或戏清流，或翔神渚，或采明珠，或拾翠羽。从南湘之二妃，携汉滨之游女。叹匏瓜之无匹兮，咏牵牛之独处。扬轻袿之猗靡兮，翳修袖以延伫。体迅飞凫，飘忽若神。凌波微步，罗袜生尘。动无常则，若危若安；进止难期，若往若还。转眄流精，光润玉颜。含辞未吐，气若幽兰。华容婀娜，令我忘餐。

于是屏翳收风，川后静波。冯夷鸣鼓，女娲清歌。腾文鱼以警乘，鸣玉銮以偕逝。六龙俨其齐首，载云车之容裔。鲸鲵踊而夹毂，水禽翔而为卫。于是越北沚，过南冈，纡素领，回清扬。动朱唇以徐言，陈交接之大纲。恨人神之道殊兮，怨盛年之莫当。抗罗袂以掩涕兮，泪流襟之浪浪。悼良会之永绝兮，哀一逝而异乡。无微情以效爱兮，献江南之明珰。虽潜处于太阴，长寄心于君王。忽不悟其所舍，怅神宵而蔽光。

于是背下陵高，足往神留。遗情想像，顾望怀愁。冀灵体之复形，御轻舟而上溯。浮长川而忘反，思绵绵而增慕。夜耿耿而不寐，沾繁霜而至曙。命仆夫而就驾，吾将归乎东路。揽騑辔以抗策，怅盘桓而不能去。
南园赏花
邵雍（宋代）

花前把酒花前醉，醉把花枝仍自歌。
花见白头人莫笑，白头人见好花多。
送惠老往往上方
袁说友（宋代）

又作西山去，潮音鼓一通。
丛林推此老，诗社得诸公。
著眼浮生外，冲风逆水中。
殷勤三请已，此意不雷同。
十日菊答谢巨公
马苏臣（清代）

老僧遗我十日花，丛中尚有黄金芽。忙搜旅舍觅盆盎，疾呼健金团泥沙。

要扶强干植根本，先除病叶芟杈丫。花头苦被束缚久，豁如自直蓬中麻。

人情爱菊我爱影，百影无如菊影斜。移镫邀月月亦至，纵横满壁飞龙蛇。

藐姑仙人真绰约，何妨背立珠帘遮。浇花痛饮颇快意，坐间隐隐花咨嗟。

扬州市上作重九，金钱买断渊明家。娉婷不嫁后时节，蹉跎坐误春韶华。

我闻花语三叹息，一岁一荣生有涯。君不见绮楼昨夜笙歌歇，几人冷眼窥窗纱。

汝从禅窟听说法，可知微笑拈天葩。萧然相对共迟暮，秋光尽向苍公赊。
雪后寻梅
顾逢（宋代）

寻梅不惮路程赊，行遍山边与水涯。
几处树头残雪在，只疑昨夜又开花。
感古二首 其一
任伯雨（宋代）

一言借谕资钟会，意在张华亦已深。大抵知言由养气，可怜晋武有蓬心。
代古
皇甫涍（明代）

朗月升东隅，流辉照苦颜。
愁思抚清夜，房栊凄以闲。
玉墀花稍积，檐鸟双飞还。
凝薰空锦衾，游尘集绮弦。
驰波岂尽意，浮云难结言。
所恨千里遥，所望一水间。
句
潘阆（宋代）

莫嗟黑发从头白，终见黄河到底清。
丁未七月十五夜与连仲甫小万柳堂宴集二首 其一
廉泉（清代）

毬场浅草接花丛，一水当门认寓公。诗思撩人知茗好，夕阳穿树补花红。

坐看岁月堂堂去，乘兴沧洲面面通。团扇及时藏亦得，不须憔悴怨秋风。
颂古三十九首
释道枢（宋代）

昨夜月初明，柴门犹未闭。
猫儿捉老鼠，引得狗儿吠。
千僧饭镬歌
王邦畿（明代）

千僧饭镬何年铸，想见千僧同住处。饭熟堂前钟板鸣，千僧同饭不闻声。

土城四围金凸凹，一阴一阳天地立。天地盈虚视日轮，大口大腹如福人。

水火不交几百纪，圣人死去畛域起。浮云不会殿角风，长廊寂寞花绣红。
次李肩吾送安恕父回长沙韵
魏了翁（宋代）

冰力方刚风助威，经旬足不到门畿。
可人安倩来相问，语极情生爵娄挥。
题花南老屋
曹言纯（清代）

重画春风旧钓矶，药畦花町已全非。南邻父老犹能记，红板桥东白板扉。
冬日作二首
张耒（宋代）

南雨不成雪，北风楼观寒。
眉颦鲁酒薄，肠断楚梅酸。
云梦寒全薄，湖湘春欲还。
举头瞻去雁，羡尔有轻翰。
送王考功西樵归里
颜光敏（清代）

生不愿封万户侯，但愿百岁无离忧。绕床呼卢醒复醉，瞢腾不觉清商流。

向来思逐巫峡舟，君复垂翅归齐丘。瀛台荷花御沟柳，何时快作联镳游。

忆昔神仙邈相接，紫骝并剪三花鬣。同时卿相皆雁行，天人忽堕修罗劫。

回首刀砧梦犹怯，放臣意气凌荆聂。大江白浪高于山，歌笑中流掷轻楫。

焦山古鼎龙鸟文，駮荦颇类王司勋。苍松绿藓光不分，结成缥渺空中云。

尘埋波滚不能没，人间再出愁絪缊。江天安可无此君，玉堂绮席何足云。

一官再罢客常满，长斋绣佛矜迂诞。秋夜渐长日苦短，破除文字挥金碗。

忽睨苍生肺肝热，银瓶欲上丝绳断。古来贤达皆转蓬，尼山片席何曾暖。

鲛人泪迸明月珠，可怜弃掷沈泥涂。海水直下深万里，谁施铁网求珊瑚。

朝来日射黄金铺，鹤盖成阴水接轸。空劳天上悬冰壶，吁嗟归休乎大夫。
泥孩儿
许棐（宋代）

牧渎一块泥，装塑恣华侈。
所恨肌体微，金珠载不起。
双罩红纱厨，娇立瓶花底。
少妇初尝酸，一玩一欢喜。
潜乞大士灵，生子愿如尔。
岂知贫家儿，生子瘦如鬼。
弃卧桥巷间，谁复顾生死？
人贱不如泥，三叹而已矣！
八月十四夜月
范仲淹（宋代）

光华岂不盛，赏宴尚迟迟。
天意将圆夜，人心待满时。
已知千里共，犹讶一分亏。
来夕如澄霁，清风不负期。
七日逆洛夜宿延秋庄上
邵雍（宋代）

八月延秋禾熟天，农家富贵在丰年。
一箪鸡黍一瓢酒，谁羡王公食万钱。
东园
张耒（宋代）

浮云蔽亭午，白日成萧森。
余凉入坐隅，萧洒散烦襟。
孟夏爱吾屋，秀木成佳阴。
众果颇已成，永日鸣山禽。
杖履时亦到，逍遥忘滞淫。
举头天雨霁，落日低遥岑。
题时遁泽画卷十首
王柏（宋代）

浩浩云横坞，霏霏雨不收。
野桥人少度，寂寞卧清秋。
葛塘
段拂（宋代）

筑圃依山曲，开门向水湄。春风摇鼠梓，夜雨足凫茈。

但解髡能饮，焉知朔欲饥。提壶花外转，催出眼前诗。
送徐秘校庐州监酒
梅尧臣（宋代）

淮南秋物盛，稻熟蟹正肥。
况身为酒官，醇酎饮不非。
傥观众人醉，徒自使世讥。
与君伯氏好，试以此言归。
杂兴
陆游（宋代）

万物各有时，蟋蟀以秋鸣。
我老自少眠，那得憎此声。
石上可种麻
薛季宣（宋代）

石上可生麻，麻生岂成畦。嫁婿得荡子，犹如太常妻。

我作少年行，长安走新街。长安三月春，桃李百花开。

平康诸女儿，艳丽惊寒梅。蛾眉斗连娟，佳期不须媒。

投我以木瓜，当歌共传杯。歌声系怀抱，知君在空闺。

期我以立春，清明未云来。应作忆秦郎，高楼寄徘徊。

鸾胶世苦无，断续何当谐。闺中傥相忆，薰风有时回。
偶作
释重显（宋代）

列岫霁新雨，凭栏秪澹交。夕阳明远水，秋叶露空巢。

思极曾无玷，神清未动爻。祇应千古意，谁得共云坳。
深居
释文珦（宋代）

千岩万壑幽深地，一钵三衣自在身。
断定不行朝市路，无因犹识利名人。
颂十玄谈·心印
释印肃（宋代）

问君心印作何颜，影现千潭印万山。
夜静画楼吹玉管，声声相应绝遮栏。
朱通判见访病不能出以诗谢之
王庭圭（宋代）

鸣珂传响动比邻，争看题舆朱两轮。节拥兵符分半刺，道经山邑访闲人。

行春号令清如水，落笔篇章妙入神。应念穷愁病书客，经年憔悴楚江滨。
程密学知益州
宋祁（宋代）

墀涂昼对光尧蓂，细札芝泥袭绶馨。
三独旧台呼辐宠，十连新府梦刀灵。
云梯霁日明钩栈，雨阁苍苔蚀剑铭。
只恐廉襦歌未厌，萤煌归应六符星。
初夏闲居
陆游（宋代）

松棚黯黯接虚堂，扫地烧香旋置床。
密叶留花供浅酌，断云障日作微凉。
高城薄暮闻吹角，小市丰年有戏场。
白首史官闲尽岁，只将搜句答流光。
送张仲举归晋阳举进士 其一
陈樵（元代）

藉甚张公子，词华众所推。门闾千里望，天地一编诗。

花落山公宅，云寒杵臼祠。看君归晋日，翻作别家时。
五和
刘克庄（宋代）

少日父兄夸俊声，后来场屋擅文名。
锦橐久矣憎长吉，玉枕几于杀阿平。
底鸥材群及鱼队，化为虎落与蛇坑。
可怜彩翠矜毛羽，顾影无言只自惊。
山居二首
姜特立（宋代）

吾虽享厚禄，自是一书生。
炙背随日车，嘘酒依瓶笙。
教儿读古书，谭仆莳春荣。
野意自足乐，澹然违世情。
赋祝次仲八景·江天暮雪
刘学箕（宋代）

云痴天四合，密雪洒石矼。
野渡减行迹，岸沙横孤艭。
谁怜鹤发翁，披蓑钓寒江。
耕田二首 其二
释函是（明代）

淹留四十年，宵旦为人谋。此道不可传，明珠徒暗投。

悟理贵力不，空闻岂真修。市井多佳士，所识非王侯。

追呼马队中，君子之所羞。营营竟何为，不肯归山丘。

所食不过饱，粗衣省多求。日出荷锄去，日入濯清流。

百虑不干怀，自春乃徂秋。精识与奇情，终古不当休。

峄阳产孤桐，爨下获其俦。宿雾隐高林，百里闻虎吼。

孰是圣人徒，而为吾道忧。
黄陵庙
陈舜俞（宋代）

明月辉在天，落日光转地。
天维地轴千万年，粉篁尚有春风泪。
苍梧茫茫九疑高，湘江之水多怒涛。
袗衣不和御琴弦绝，黄陵庙前碑已裂。
春禽啼，秋叶飞，
行人舟楫去复返，虞舜南巡胡不归。
京师人号牛杨语
佚名（唐代）

太牢笔，少牢口，东西南北何处走。
临平山
沈汝谐（宋代）

山势分明饮水鼍，孤峰西转郁嵯峨。不须探问山童药，且揖朝来爽气多。
句曲王尊师
宋无（元代）

不与俗人接，草堂云自封。
有时鍊丹去，无处觅行从。
树暖猴扪蝨，花香鹿养茸。
曾期哀解后，终隐大茅峰。
扬州竹西亭 其一
赵鼎（宋代）

路入扬州秋草残，竹西亭上曲栏干。而今那复闻歌吹，黄叶西风薄暮寒。
水调歌头·多景楼
陆游（宋代）

江左占形胜，最数古徐州。连山如画，佳处缥缈著危楼。鼓角临如悲壮，烽火连空明灭，往事忆孙刘。千里曜戈甲，万灶宿貔貅。
露沾草，如落木，岁方秋。使君宏放，谈笑洗尽古今愁。不见襄阳登览，磨灭游人无数，遗恨黯难收。叔子独千载，名与汉江流。
长沙叹
黄淳耀（明代）

仕宦去，无中人，不如车戏杂风尘。上书去，无相怜，不如啬夫立圈边。

男儿有才曜奇世，谁识公卿是军吏。蒙君谗，救君死，君心乃在安陵子。

噫吁嚱古来树人多树棘，枣树怀赤心，献君君不食。
采桑子
晏几道（宋代）

湘妃浦口莲开尽，昨夜红稀。懒过前溪。闲舣扁舟看雁飞。

去年谢女池边醉，晚雨霏微。记得归时。旋折新荷盖舞衣。
露菊
韩淲（宋代）

英英辉丛菊，重露滋其花。移来秋已深，不饮亦已嘉。

小槛凭虚檐，山迥无风沙。霁色寒未生，此地玉溪家。
西轩杂题三首
赵蕃（宋代）

早风蓬勃不能凉，独卧幽轩日日长。
赖有图书慰岑寂，左抽右取略无妨。
堤边柳
徐贲（元代）

天寒忆得渡江濒，此日重来客意新。惆怅霜馀一株柳，萧疏元不为行人。
杂兴三首 其二
方一夔（宋代）

做事英雄竟不成，飞鸿何处避弓矰。杲卿有舌骂阿荦，叔夜无头传广陵。

祸福难知随命值，才名太盛取天憎。江流渺渺无回势，独向西风倚瘦藤。
清明
韩淲（宋代）

杨柳青烟榆火新，人家巷陌唱歌声。重帘未捲薄梳洗，檐外微寒才晓晴。
读顾况歌行
贯休（唐代）

雪泥露金冰滴瓦，枫柽火著僧留坐。忽睹逋翁一轴歌，

始觉诗魔辜负我。花飞飞，雪霏霏，三珠树晓珠累累。

妖狐爬出西子骨，雷车拶破织女机。忆昔鄱阳寺中见一碣，

逋翁词兮逋翁札。庾翼未伏王右军，李白不知谁拟杀。

别，别，若非仙眼应难别。不可说，不可说，

离乱乱离应打折。
右司周炳仲亦用韵并和以谢之
李曾伯（宋代）

谁将拙句彻名流，勾引春风入笔头。廊庙喜登端士用，田园盍为故人谋。

曾芳草外思淮事，应海棠边念蜀游。细雨挑灯成朗诵，剧谈如共峡江舟。
瓜步
沈与求（宋代）

呼声渐逐潮头远，帆影低随日脚斜。已喜扁舟近瓜步，江鸥无数立寒沙。
左原诗三十二首 其二十五 嘶水涧
王十朋（宋代）

岭头寒涧远无声，夜静风恬忽自鸣。山水有灵人不识，老农常用卜阴晴。
某伏蒙宫师相公杜寄示新居诗斋沐捧读不胜铭叹某谨成拙诗一章上纪盛德粗伸谢意
文彦博（宋代）

年至即还政，贤哉近古稀。明哲冠四辅，谋猷翊万微。

名遂身乃退，意确天弗违。奇节焕青简，遗法在黄扉。

仁里开新第，德宇翔采翚。宴宅俭有制，丘墙高可依。

雅言重金鼎，清音繁玉徽。一览近观徼，三复终研几。

私橐永缄秘，蔀室增光辉。信矣贤人业，发于君子机。

孤生怀绛帐，引颈咏缁衣。圣神方图任，日冀东山归。
送孙远仲知录解官归洪雅
李流谦（宋代）

锦官碌碌牛马走，邂逅僧庐欣握手。
尝忆观灯夜相过，一时胜握同樽酒。
孤云岑绝西南陬，牢落重来说旧游。
不知宦情薄如纸，掉头忽作商声讴。
蚤年提笑战多士，晚岁功名梦相似。
底事人生真足夸，华发犹能彩衣戏。
霜空木脱秋山明，高风驾帆秋浪轻。
细雨重阳好天气，红萸紫菊正思君。
泉南
戴复古（宋代）

南地无冰雪，常疑暖作灾。
昼昏山雾合，寒变海风来。
垅麦衔芒早，梅花带叶开。
客中归未得，几事渐相催。
福清路过郑介公故里
洪繻（清代）

读史怀监门，爱君伟丈夫。但请苍生命，不惜微臣躯！

伏阙陈谤书，如闻君疾呼。意气过石介，岂为激烈乎！

一朝君命下，贬谪在江湖。高风自千古，臣心足不孤。

后人思古谊，立碑在前途。曰侠、诚义侠，名字不模糊。

岭头有松柏，路畔有苇蒲。我过君故里，想见流民图！
关徐
李覯（宋代）

云长不绝旧君情，元直终随老母行。
立效报公何感慨，指心辞主更分明。
三方本以兵攻战，一士能为国重轻。
多谢曹刘存大度，任教忠孝得成名。
谢类庵惠山菜数色
陆深（明代）

戢戢云能把，盈盈露带漙。琅玕难比色，苜蓿正虚盘。

百事俱堪做，千金欲报难。偏惭名未识，细捡国风看。
呈路倅
徐积（宋代）

三十年居官，而无一椽屋。随身清风高，所至义行足。

今兹尽室来，何可久船宿。奴僮已暴露，勿使乏饘粥。

也须谋外物，种取柳与菊。记取节节高，爱我茅檐竹。

其时花尽落，手把麦黄绿。公酌我须釂，公吟我须续。

慷慨见怀抱，静介无所欲。最是谒祠堂，老泪潸可掬。

迩来六七岁，病叟头已秃。万事置浮云，壮气自满腹。

感激论忠义，犹爱唐衢哭。更思桓野王，把笛吹一曲。
侍林府判斋宿举似顷在海阳县斋丁祭诗依韵即席和呈
徐鹿卿（宋代）

文星今夕照儒宫，多士青云路已通。沾溉有原芹泮水，吹嘘无际杏坛风。

温醇德意覃千里，教养规模肇一同。畴昔周程鸣道处，鸢飞鱼跃化钧中。
忆昔寄钱同野弟
卢楠（明代）

忆昔读书住石城，青天对落两山横。江潭夜傍鱼龙宿，轩牍晨山日月生。

多病浸淫汉司马，著书忧愤赵虞卿。匡庐旧约空回首，肠断清宵泪湿缨。
燕中怀古
李源道（元代）

荆卿墓上草离离，郭隗台边对落晖。战国山川秋气壮，中原豪杰晓星稀。

乾坤纳纳无人识，南北年年有雁飞。说似芦沟桥畔柳，安排青眼送将归。
颂古一百二十一首
释宗杲（宋代）

倒腹倾肠说向君，不知何故尚沈吟。
而今便好猛提取，付与世间无事人。
白鹿洞二首·其一
王贞白（唐代）

读书不觉已春深，一寸光阴一寸金。(已春深 一作：春已深)
不是道人来引笑，周情孔思正追寻。
唐文皇手诏赞
米芾（宋代）

龙彩凤英，天开日升。亟戡多难，力致太平。云章每发，目动神惊。
僧缄示王处厚
佚名（唐代）

周士同成，二王殊名。王居一焉，百日为程。
泊思禅寺呈廖明略其地盖干越寺在琵琶洲上
晁补之（宋代）

迟君干越思禅寺，弥月忘归住翠岚。
忽见琵琶洲上月，始惊全室在天南。
秋日道中
吴惟信（宋代）

水边篱落总斜曛，策策西风捲白云。万里秋光人不管，蓼花桐叶自平分。
送襄阳冯主簿 其三
项安世（宋代）

不随黄绶去仇栖，归著亲前五色衣。安得紫皇知此意，唤教霜凤带雏飞。
题忠烈江庙
万规（宋代）

王事多艰险不移，委身先敌大江湄。临危授命生前勇，列爵封江死后祠。

龚寇已随湍下没，子规无复夜深悲。欲知幽显存忠义，勋业重光两石碑。
鸡冠花
赵汝绩（宋代）

木鸡不与众鸡同，曾逐旌阳上碧空。
学得仙家餐玉法，至今木血不能红。
斫竹
杜牧（唐代）

寺废竹色死，宦家宁尔留。霜根渐随斧，风玉尚敲秋。

江南苦吟客，何处送悠悠。
洗竹
邵雍（宋代）

岁寒松柏共经秋，丛剉无端蔽翳稠。
遍地冗枝都与去，倚天高幹一齐留。
应龙吟后声能效，仪凤来时功可收。
未说其佗为用处，此般风格最难俦。
同外孙文九新春五绝句
苏辙（宋代）

雪覆西山三顷麦，一犁春雨祝天工。
麦秋幸与人同饱，昔日黄门今老农。
寄微之通议
韩维（宋代）

十五年来自在身，晴天万里见孤云。
闲中密迹常同俗，老去忠言尚爱君。
一坐精神归素发，两行歌舞避红裙。
早梅时节华灯夜，日伫车公共醉醺。
送從律师西游
释行肇（宋代）

蛰鳞伺新春，望极融融归。
惊禽别旧巢，念远迟迟飞。
吁君腹至业，岁故志独违。
心弦世寡听，意鉴古亦稀。
出关自荷箧，入秦扣谁扉。
埃目若忽失，风雨远渐微。
将看吐虹章，冷射仙掌辉。
小孙辈病起谢戴元道国医
张羽（凤举）（明代）

五十归田计未迟，西风肺气欲苏时。久耽月俸遗家累，稍喜秋成给药资。

老恋山林真有癖，病愁儿女岂无私。江边千室浑凋瘁，何得从君遍问医。
冬至
程大昌（宋代）

世间剥复每相乘，此理几几唤得譍。
万木冻僵梅有信，黄河冰合井如蒸。
送叶寺
陈康伯（宋代）

海国民皆兴礼义，潢池盗已息干戈。
农桑四境丰年屡，箫鼓千村吹气多。
郡斋水阁闲书·报国
文同（宋代）

报国无忘竭节，居官勿用论功。
莫问咥咥趋乐，不烦咄咄书空。
晚归松溪
彭印古（清代）

隔桥松影淡，冷翠点云根。树色飞岚气，山容带雨痕。

雾深多失路，叶落不藏村。迢递归来晚，刚同月到门。
春夏两相期 寿谢令人
蒋捷（宋代）

听深深、谢家庭馆。东风对语双燕。似说朝来，天上婺星光现。

金燕花诰紫泥香，绣裹藤舆红茵软。散蜡宫辉，行鳞厨品，至今人羡。

西湖万柳如线。料月仙当此，小停飙辇。付与长年，教见海心波浅。

萦云玉佩五侯门，洗雪华桐三春苑。慢拍调莺，急鼓催鸾，翠阴生院。
宴清都·秋感
吴文英（宋代）

万里关河眼。愁凝处，渺渺残照红敛。天低远树，潮分断港，路回淮甸。吟鞭又指孤店。对玉露金风送晚。恨自古、才子佳人，此景此情多感。
吴王故苑。别来良朋鸦集，空叹蓬转。挥毫记烛，飞觞赶月，梦销香断。区区去程何限。倩片纸、丁宁过雁。寄相思，寒雨灯窗，芙蓉旧院。
真子飞霜镜引
顾廷纶（清代）

寒玉贴波瘦蛟起，匣里芙蓉化秋水。团团桂树明光宫，中有一人号真子。

手理冰弦弹紫皇，十指拂拂飞青霜。琅玕䆗窱山骨立，铜盘露滴天苍凉。

蜀桐高张凤皇叫，小者配篪大者嘂。银蟾顾兔灿夜光，纯钩幻出形模肖。

蓬莱清浅印方池，青女妆成那许窥。玳瑁细环金屈戍，鹍鸡新和玉参差。

今人事事不如古，此物料应归典午。六朝金粉尽凋零，尺半菱花耀银浦。

香雾清晖绕翠鬟，绣奁隐约画春山。间将曲里琴三弄，铸出天心月一弯。

蒹葭白露秋容静，彻骨寒芒神独冷。能事由来数戴逵，清谈未必输元颖。

一曲新声谱水仙，知音海上记成连。玉台近有徐陵咏，莫忘山阴访戴船。
珠崖杂咏次韵七首 其七
钟芳（明代）

鹏化图南地，何须问北溟。倚楼观海立，开户放云行。

俗混鸥堪狎，机亡虎可婴。浮生本无系，泉石有馀情。
净惠教老请赞
释妙伦（宋代）

霜茁其巅，云横其肩。
眼无一角，鼻少半边。
太湖水底走马，洞庭鼻上撑船。
天下衲僧名不得状不得，取不得舍不得，
一齐唤作教外别传。
江馆三首 其一
刘弇（宋代）

山川定出书意外，鱼鸟自闲眠对时。艇子黏天归一叶，涛头吹雨落千麾。

截波尚欲论孤剑，应客初惭乏大儿。听得渔郎隔溪语，夜来秋色暗江蓠。
庞居士大家团乐共说无生自豪感图赞
释智愚（宋代）

穷斯煎，饿厮吵。
父子不同途，大家相脱卯。
万顷湘江洗不清，无生曲调何时了。
雪水庵咏雪二十韵
赵良坡（宋代）

玄冥司号令，屏翳驱云车。
巧舞穿幽隙，轻扬下曲洼。
初疑蚕食穿，犹恐蠏行沙。
铅汞三千界，璚瑶百万家。
楼台银作砌，城阙玉为衙。
压竹枝翻重，封梅色更佳。
文光偏得月，点缀易为花。
万瓦鱼鳞矗，千山鸟迹遐。
凝檐珠错落，布地粉交加。
恍若水晶溜，犹然宝鉴华。
馀晖翻鹤羽，皓彩扑乌纱。
镂刻非因巧，陶镕未有瑕。
冰奁缘沼合，缟带逐车斜。
圜石银盘叠，尖峰玉笋芽。
豪家争玩赏，洞府亦喧哗。
锦帐传户酒，竹炉沸鼎茶。
丰年先有兆，清气浩无涯。
飞絮那能拟，凭虚最可夸。
不须东郭履，自是剡溪艖。
恭喜瞻三白，停杯看六葩。
又和答云岩
李曾伯（宋代）

翠箔香销昨梦回，惊残楼角动寒梅。
夜来颇觉风霜薄，问讯南枝开未开。
正乐府十篇。卒妻怨
皮日休（唐代）

河湟戍卒去，一半多不回。家有半菽食，身为一囊灰。

官吏按其籍，伍中斥其妻。处处鲁人髽，家家杞妇哀。

少者任所归，老者无所携。况当札瘥年，米粒如琼瑰。

累累作饿殍，见之心若摧。其夫死锋刃，其室委尘埃。

其命即用矣，其赏安在哉。岂无黔敖恩，救此穷饿骸。

谁知白屋士，念此翻欸欸.
送人游钱塘
释云岫（宋代）

一湖春水永明寺，十万人家丰乐楼。
拄杖暂游休拗折，旧书山舍在明州。
富池庙
陈造（宋代）

买香马头西，跂望富池口。
我帆庙下卸，只费一炊久。
匆匆索冠庙，堇堇办牲酒。
所取荐蠲洁，不必须富厚。
精魄我为悚，勇节公则有。
出门闻风声，万窃一呼吼。
林摧巨木折，江驱雪山走。
系缆下窗坐，斋心念神佑。
邻舟瞢冒去，胆碎面黧黝。
非今羞供留，例亦罹釁咎。
交神不用卜，迟速示可否。
噬将舍舟楫，望望终稽首。
过金陵谒吴大帝庙
袁陟（宋代）

人苦曹瞒虐，天悲驻禄终。
山河分鼎峙，气象发江东。
一旦墟京洛，弥年豢幼冲。
炎精竟灰烬，紫盖出艨艟。
长策资公瑾，雄才得吕蒙。
招延师友义，继述父兄忠。
旧府峨双阙，惊涛涌半空。
风云龙虎势，日月帝王功。
地力因时险，神谋与意通。
屈伸思所济，逆顺审于衷。
骏足嗤交货，灵牙耀即戎。
同盟界函谷，独断保蚕丛。
定霸葵丘劣，推心建武同。
长沙兆生识，典午赖余风。
战守遗踪在，登临四望中。
陵迁成万古，世异想群雄。
歌舞居民祀，干戈逐虏功。
征帆来浦外，久客怆途穷。
精锐销孤剑，飘零若断蓬。
徘徊灵庑下，暮叶乱江枫。
哭孔戡
白居易（唐代）

洛阳谁不死，戡死闻长安。我是知戡者，闻之涕泫然。

戡佐山东军，非义不可干。拂衣向西来，其道直如弦。

从事得如此，人人以为难。人言明明代，合置在朝端。

或望居谏司，有事戡必言。或望居宪府，有邪戡必弹。

惜哉两不谐，没齿为闲官。竟不得一日，謇謇立君前。

形骸随众人，敛葬北邙山。平生刚肠内，直气归其间。

贤者为生民，生死悬在天。谓天不爱人，胡为生其贤。

谓天果爱民，胡为夺其年。茫茫元化中，谁执如此权。
巫山一段云
李晔（唐代）

缥缈云间质，盈盈波上身。袖罗斜举动埃尘，明艳不胜春¤

翠鬓晚妆烟重，寂寂阳台一梦。冰眸莲脸见长新，

巫峡更何人。

蝶舞梨园雪，莺啼柳带烟。小池残日艳阳天，苎萝山又山¤

青鸟不来愁绝，忍看鸳鸯双结。春风一等少年心，

闲情恨不禁。
忆春日太液池亭候对（长庆三年）
李绅（唐代）

宫莺报晓瑞烟开，三岛灵禽拂水回。
桥转彩虹当绮殿，舰浮花鹢近蓬莱。
草承香辇王孙长，桃艳仙颜阿母栽。
簪笔此时方侍从，却思金马笑邹枚。
和吉父示送别七言
王洋（宋代）

景物随人也解愁，年来谖草不忘忧。
薇官自缚敢辞冷，倦鸟纵归何处投。
一岁又闻禾黍熟，百年惟喜甲兵休。
人生佳节真难遇，莫惜重阳菊满头。
和夹谷佥事题钓台十首 其九
何梦桂（宋代）

双台绝壁锁林霏，每恨跻攀足力微。今日重来问鸥鹭，绝无人迹上苔矶。
皋塘馆喜晴拟回玉阳书院祀白沙先生
许子伟（明代）

闻道青山耻据梧，巾车又到小蓬壶。岩花宿雨红含态，水鸟新晴绿唤雏。

本为登山持蜡屐，更盟观海泛棠舻。春风两袖蒲三尺，归对先生契我无。
乍晴至园中
陆游（宋代）

药笈渔竿每自随，枯筇短帽恰相宜。
投林但有穷猿喜，伏枥元无老骥悲。
岩溜甘寒通碧沼，野梅清绝隔疏篱。
放翁老甚情怀嬾，那办题诗寄所思！
观田家收获
归庄（清代）

稻香秫熟暮秋天，
阡陌纵横万亩连。
五载输粮女真国，
天全我志独无田。
遣兴四首
廖行之（宋代）

无客共谈道，有谁能赏心。
人生要自得，穷困吾能禁。
澹岩游五首
洪彦华（宋代）

辟秦人去几千年，介石于今尚块然。
指□载鱼得播□，争如流水亦称贤。
渔家傲（赠鼎湖官妓）
李石（宋代）

西去征鸿东去水。几重别恨千山里。梦绕绿窗书半纸。何处是。山花溪畔人千里。

瘦玉倚香愁黛翠。劝人须要人先醉。问道明朝行也未。犹自记。灯前背立偷弹泪。
擎山持杵
释印肃（宋代）

擎山抱岳疾如风，持杵拈槌解脱空。
世间有相非身大，须弥总纳一尘中。
吾庐
释行海（宋代）

二月吾庐感物华，伤春多在别人家。
今年莫使春憔悴，能有几番归看花。
留别林君卫 其四
何绛（明代）

九州行尽涉珠厓，白发毵毵事事乖。归去幸留吾舌在，一区田亩尚萦怀。